《利州漕宇八景 其三 桐轩》
宋代·冯山

幽轩处清奥，前有双桐起。婆娑势初合，修耸意未已。

叶分竹岩路，根渍石沼水。秋声动素琴，晓影覆斋几。

主人相对乐，性静穷物理。纯音藏未兆，孤干直不倚。

安得千仞禽，来哉共栖止。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。